钦定古今图书集成/理学汇编/学行典/第210卷 > 吴人骥
## 钦定古今图书集成/理学汇编/学行典/第210卷 > 吴人骥

按《归安县志》：“吴人骥，字叔良，归安人。太平守一儒季
子，弱冠食饩学宫。方太平未上时，里有盗魁，发其奸，
置之法。及太平卒，盗魁之子报父仇，且利室中有，乃
聚党排户入，执母钱恭人而劫之。公闻母执，升屋而
号，盗连发二矢，中公股及颅坠地。骥力啮矢镞去，匍
匐走母所，以身捍刀，盗复劲矢中公胁。越三日，创甚”
将死。呼妻谈氏嘱之曰：“善事吾母，腹中所遗者若男
也，善教之。”目遂瞑。甫四月，而遗孤念祖生长，益发愤，
以文学起家。谈寿七十馀，去公死五十年，冰霜之操，
老而弥励。当事上请，旌其门曰“节孝。”